stanford-oval/wikipedia huggingface dataset:
אוריאל מרקו

| --- | --- |
אין תמונה חופשית
 לידה:  8 במרץ 1982 (בן 42) צפָת, ישראל 
 עמדה:  סמול פורוורד 
 גובה:  2.03 מטרים
 דראפט:  לא נבחר, 2004
 קבוצות כשחקן
 1999–2000 2000 2001 2001–2003 2003–2006 2006–2007 2007–2008 2008–2009:  מכבי קריית מוצקין מ.כ. חיפה הפועל צפת אליצור קריית אתא הפועל גליל עליון עירוני אשקלון מכבי חיפה אליצור קריית אתא
 הישגים כשחקן
 גביע ווינר סל (2006)
 
אוריאל מרקו (נולד ב-8 במרץ 1982) הוא כדורסלן עבר ישראלי ששיחק בעמדת הסמול פורוורד.
קריירה מקצועית

מרקו נולד בצפת וגדל בכרמיאל. הוא שיחק במחלקת הנוער של מכבי קריית מוצקין, ואף שיחק במדיה בעונת 1999/2000 בליגה הלאומית בכדורסל, בסיומה ירדה לליגה הארצית (אז הליגה השנייה במבנה ליגות הכדורסל בישראל). בעונה הבאה שיחק במדי מ.כ. חיפה והפועל צפת בליגת העל, ולעונת 2001/2002 עבר לאליצור קריית אתא. בעונה זו מיעט לשחק ורשם 0.6 נקודות ב-4.8 דקות בלבד למשחק, אך בעונה הבאה, בסיומה ירדה קבוצתו לליגת המשנה, קלע 9.7 נקודות ב-24.4 דקות למשחק.
לקראת עונת 2003/2004 חתם מרקו בהפועל גליל עליון, במדיה שיחק במשך שלוש שנים. בעונתו הראשונה בקבוצה היה משמעותי יחסית, וקלע בממוצע 7.7 נקודות ב-22.2 דקות למשחק, אך בעונה הבאה פחתו ממוצעיו ל-2.8 נקודות בלבד ב-10.4 דקות למשחק, אף על פי שבשלב הפלייאוף קלע 6.2 נקודות בפחות מ-16 דקות למשחק. בעונת 2005/2006 שיחק רק 7.5 דקות בממוצע למשחק, בהן קלע 2.3 נקודות, והופיע במדי הקבוצה ביורוקאפ.
ב-7 בספטמבר 2006 חתם מרקו בעירוני אשקלון, עימה זכה בגביע ווינר סל הראשון ב-2006. בעונת 2006/2007 הוא נמנע עם הקבוצה מירידת ליגה וקלע 3 נקודות ב-14.1 דקות בממוצע למשחק. לעונת 2007/08 חתם במכבי חיפה מהליגה הלאומית, עימה עלה לליגת העל לאחר שב-20 משחקים העמיד ממוצעים של 4.6 נקודות ו-2.8 ריבאונדים למשחק. ב-28 ביולי 2008 חתם לקדנציה שנייה באליצור קריית אתא ואף מונה לקפטן הקבוצה, אך בינואר 2009 חווה פריצת דיסק וסיים את העונה לאחר שישה משחקים בלבד, בהם העמיד ממוצעים של 0.8 נקודות ב-11.7 דקות למשחק. במרץ הודיע על פרישה מכדורסל.
קריירה בנבחרת הלאומית

בשנת 2000 שיחק מרקו במדי נבחרת הנוער של ישראל באליפות אירופה בכדורסל עד גיל 18, בה העמיד ממוצעים של 6.4 נקודות, 2.4 ריבאונדים ו-1.7 אסיסטים למשחק. בשנת 2002 שיחק במדי נבחרת העתודה באליפות אירופה עד גיל 22, בה רשם ממוצעים של 8.9 נקודות, 4.4 ריבאונדים ו-1.4 אסיסטים למשחק.
הערות שוליים

↑  אהוד כהנים, עירוני אשקלון החתימה את חנן קולמן-שפיר, באתר nrg‏, 7 בספטמבר 2006
↑  רענן וייס, עירוני אשקלון מחזיקת גביע ווינר הראשונה, באתר ynet, 19 באוקטובר 2006
1 2  אור שקדי‏, אוריאל מרקו חתם בקרית אתא, באתר וואלה, 28 ביולי 2008
↑  פרץ סופר, מרקו עשוי להודיע על פרישה מפעילות, באתר mynet‏ קריות, 1 במרץ 2009
↑  פרופיל, באתר אליפות אירופה בכדורסל עד גיל 18 2000
↑  פרופיל, באתר אליפות אירופה בכדורסל עד גיל 20 2002
אורזו

| --- | --- |

 
 מאכלים
 סוג:  פסטה, şehriye 
 מוצא:  איטליה 
 מרכיבים עיקריים:  קמח חיטה 
 
אורזו, או ריזוני (גרגירי אורז) היא צורה קצרה של פסטה, אשר נראית כמו גרגיר גדול של אורז.
אורזו מיוצר באופן מסורתי מקמח, אך ניתן להכין אותו גם מדגנים מלאים. הוא נעשה לעיתים קרובות עם סולת, סוג של קמח העשוי מחיטת דורום.
השם אורזו מוכר בצפון אמריקה לפסטה זו, אך פחות באיטליה אשר משמעות המילה היא "שְׂעוֹרָה".
שימושים

ישנן דרכים רבות להגיש אורזו. ניתן להגיש אורזו לבד, במרק, וכחלק מסלט, פילאף או אפוי בקדרה.
ניתן לצבוע את האורזו באמצעות זעפרן, צ'ילי ושעועית שחורה כדי להניב פסטה צהובה, כתומה או שחורה בהתאמה.
מוצרים דומים

האורזו דומה למנה היוונית "κριθαράκ" (מילולית: שעורה קטנה), במטבח הטורקי יש את ה-"arpa şehriye" (אטריית שעורה), ובמטבח המצרי יש את מנת ה-"-لسان العصفور" ('לשון דרור').
בספרד, הפסטה המקבילה לאורזו נקראת "piñones" (מילולית: צנוברים).
בישראל המקבילה לאורזו היא הפתיתים. הפתיתים היא פסטה בצורת גרגיר אורז שפותחה בשנות החמישים בישראל על ידי חברת אסם כתחליף לאורז.
הם גם חלק מהמטבח המסורתי של מזרח צרפת, מלוריין ועד פרובנס, שם הם נקראים "pépinettes" או "riewele", תלוי באזור.
הכנה

אורזו בדרך כלל מורתח במרקים איטלקים כמו: מינסטרונה. הוא יכול גם להיות מורתח וטיפה מטוגן כדי ליצור מנה אשר דומה לריזוטו.
ראו גם

המטבח האיטלקי
אוריקייטה
ריגטוני
הערות שוליים

↑  orzo translation in English | Italian-English dictionary | Reverso, dictionary.reverso.net
↑  https://www.facebook.com/thespruceeats, Orzo Is a Tasty and Easy-to-Cook Alternative to Rice, The Spruce Eats (באנגלית)
↑  Piyale Risi (Arpa Şehriye), Anthap
↑  Piñones, Pastas Gallo (באנגלית)
↑  PEPINETTES - Mini-pâtes - Pâtes Grand'Mère, patesgrandmere.com
↑  Recipe Point, Orzo Rice Pasta Salad Healthy, ‏17 בספטמבר 2022 (באנגלית)
אולה קירק כריסטיאנסן

| --- | --- |

 לידה:  7 באפריל 1891 Filskov Parish, דנמרק 
 פטירה:  11 במרץ 1958 (בגיל 66) בילונד, דנמרק 
 שם לידה:  Ole Kirk Kristiansen 
 מדינה:  ממלכת דנמרק 
 מקום קבורה:  בילונד 
 
אולה קירק כריסטיאנסן (7 באפריל 1891 – 11 במרץ 1958) היה נגר דני. ב-1932 הקים את חברת הצעצועים "לגו", מחנות קטנה לעיבוד עץ שמכרה מוצרים ביתיים, ליצרן צעצועי עץ. השם של החברה ניתן לה בשנת 1934. לאחר שפרצה שרפה בסדנה שלו ושרפה את כל המוצרים ב-1942, החברה רכשה בשנת 1947 מכונת הזרקת פלסטיק ועברה לייצור אבני משחק עשויות פלסטיק, שהיו עמידות ובטוחות יותר למשחק של ילדים. ניהול החברה עבר לבנו גודפרד (אנ'), כאשר נפטר.
ביוגרפיה

כריסטיאנסן נולד וגדל בפילסקוב, ילד עשירי למשפחה עניה ביוטלנד. אף על פי שהמשפחה הייתה ענייה, הוא זכה לקבל השכלה תיכונית בסיסית. כבר מגיל שש עבד כחקלאי וסייע בפרנסת המשפחה. הוא למד בבית ספר יומיים בשבוע. בשנת 1905, בהיותו 14, החל לעבוד כשוליה אצל אחיו הבכור. ב-1911 עזב את דנמרק לגרמניה ושם עבד בנגרות במשך כחמש שנים.
בשנת 1916 קנה כריסטיאנסן חנות נגרות בבילונד, מרכז יוטלנד בכסף שחסך לאורך השנים. בשנות ה-20 המאוחרות, התמקד העסק בשיקום ופיתוח מבנים חדשים, וכן בייצור מוצרי בית עבור הקהילה המקומית. בשנת 1924 נשרפו בית המלאכה ובית המשפחה בגלל שני בניו שהתעסקו בשבבי עץ והעסק שלו כמעט נהרס.
למרות כל הקשיים לאורך השנים, תקופת השפל הגדול וכיבוש דנמרק על ידי גרמניה הנאצית במלחמת העולם השנייה, הוא הצליח לשמור על עסק שלו. הוא החליט בעיקר לייצר צעצועי עץ, כמו יו-יו, חיות הנמשכות באמצעות חבל ומשאיות מעץ. בכך קיבל את ההחלטה למקד את מוצריו בהתפתחות ילדים.
ב-1942 גרם קצר חשמלי לשריפה שהביאה לאובדן המפעל שלו וכן כל המלאי והשרטוטים שלו. עם זאת, הוא החליט להתחיל מחדש. בשנת 1944 המפעל החדש שילב פס ייצור.
בסוף מלחמת העולם השנייה, לא היו זמינים חומרים מסורתיים רבים ששימשו לייצור מוצרים, ולכן הוא חיפש חלופות זולות אחרות מפלסטיק. בשנת 1947 רכשה החברה שלו מכונת הזרקת פלסטיק. המעבר הזה לייצור צעצועים מפלסטיק היה מאתגר עבורו מאחר שכל חייו עסק בעבודה עם עץ.
משפחתו

ב-1916 התחתן עם קירסטין סורסן, בתו של יצרן גבינות. לזוג נולדו ארבעה ילדים: יוהנס, קארל גיאורג, גודפרד וגרהרדט. קריסטין נפטרה בשנת 1932. שנתיים לאחר מכן, הוא התחתן עם סופי יורגנסן ונולדה להם בת אחת בשם אולה.
ב-11 במרץ 1958 נפטר כריסטיאנסן, בגיל 66, מדום לב.
איגל (נהר, קולורדו)

| --- | --- |
גשר על הנהר איגל סמוך לעיירה איגל
גשר על הנהר איגל סמוך לעיירה איגל
 מידע כללי
 אורך:  97.4 ק"מ
 ספיקה ממוצעת:  16.3 מ"ק לשנייה
 אגן ניקוז:  2,450 קמ"ר
 מוצא:  מפגש היובלים המזרחי והדרומי בהרי הרוקי  39°25′18″N 107°03′26″W﻿ / ﻿39.421667°N 107.057222°W﻿ / 39.421667; -107.057222
 גובה מוצא הנהר:  2,833 מטרים
 יובלים:  East Fork Eagle River, Gore Creek, South Fork Eagle River 
 שפך:  נהר הקולורדו בסמוך לעיירה דוטסרו  39°38′47″N 107°03′26″W﻿ / ﻿39.646389°N 107.057222°W﻿ / 39.646389; -107.057222
 מדינות באגן הניקוז:  קולורדו
  (למפת מערב ארצות הברית מוגדלת) קולורדו יוטה נבדה ניו מקסיקו אריזונה קליפורניה ויומינג איידהו מונטנה אורגון וושינגטון קנדה מקסיקו האוקיינוס השקט הנהר איגל(למפת מערב ארצות הברית רגילה) קולורדו יוטה נבדה ניו מקסיקו אריזונה קליפורניה ויומינג איידהו מונטנה אורגון וושינגטון קנדה מקסיקו האוקיינוס השקט הנהר איגל(למפת קולורדו רגילה) דנוור קולורדו ספרינגס  אורורה פורט קולינס פואבלו גרילי גראנד ג'נקשן י ו ט ה  ויומינג נברסקה ק נ ז ס  אוקלהומה ניו מקסיקו א.הנהר איגל(למפת קולורדו מוגדלת) דנוור קולורדו ספרינגס  אורורה פורט קולינס פואבלו גרילי גראנד ג'נקשן י ו ט ה  ויומינג נברסקה ק נ ז ס  אוקלהומה ניו מקסיקו א.הנהר איגל
 
הנהר איגל (באנגלית: Eagle River – "נהר העיט") הוא יובל של נהר הקולורדו הזורם כולו במחוז איגל במרכז מערב מדינת קולורדו שבארצות הברית. בחלקו העליון הנהר זורם דרך היער הלאומי וייט ריוור (White River National Forest). אורכו 97.4 ק"מ, שטח אגן הניקוז שלו 2,450 קמ"ר וספיקתו הממוצעת 16.3 מ"ק לשנייה, אם כי בשנים שחונות יורדת הספיקה בשלהי הקיץ ל-5.7 מ"ק לשנייה, ובשנים ברוכות היא מגיעה באביב עד 200 מ"ק לשנייה.
מקור הנהר בקו פרשת המים של אמריקה בהתמזגות היובלים המזרחי (East Fork Eagle River) והדרומי (South Fork Eagle River). בתחילה הוא זורם בכיוון צפון-מערב דרך הרי הרוקי. הוא עובר ביישובים רד קליף (Red Cliff) ומינטרן (Minturn). כביש 24 עובר בקטע זה במקביל אליו. בוולקוט (Wolcott) הנהר פונה מערבה. בנקודה זו נשפך אליו הנחל גור (Gore Creek) מהמזרח. מכאן מקבילים לנהר כביש 6 וכביש בין-מדינתי 70. הוא עובר ביישוב איגל-וייל (Eagle-Vail), ובעיירות הקטנות אוון (Avon), איגל (Eagle) וג'יפסיום (Gypsum), ונשפך לקולורדו מדרום בעיירה דוטסרו (Dotsero). מנקודה זו ניתן, בשנים מסוימת, לשוט במעלה הנהר עד איגל-וייל בסירות קטנות.
סמוך לעיירה הנטושה גילמן (Gilman), בקרבת העיירה מינטרן, פעל בין שנות ה-80 של המאה ה-19 ועד 1984 מכרה איגל שבו כרו זהב, כסף ובעיקר אבץ. מים שזרמו מהמכרה כללו רמות גבוהות של ארסן, קדמיום, נחושת, עופרת ואבץ וזיהמו את הקרקע ואת מימיו של הנהר איגל, והיוו סיכון למי השתייה של מינטרן. הטיפול בשאריות הרעילות של המכרה הוטל על הסוכנות להגנת הסביבה של ארצות הברית, ואנשיה הצליחו לעצור את זיהום הנהר.
הערות שוליים

↑  "USGS Gage #09070000 on the Eagle River below Gypsum, CO" (PDF). National Water Information System. U.S. Geological Survey. 1946–2011.
↑  EPA Superfund Program: EAGLE MINE, MINTURN, CO
| --- | --- |
בקרת זהויות :  NLI: 987007551722305171  LCCN: sh98007468
אזור ברילואן

הסריג ההופכי (נקודות) והאזור ברילואן הראשון של (א) סריג ריבועי (ב) סריג הקסגונלי. מכיוון שהסריגים פה הם בדו מימד, אזור ברילאון הוא השטח שתחום על ידי הקווים שנמצאים במרחקים שווים מהנקודה במרכז ושכניה הקרובים.
בפיזיקה של מצב מוצק, אזור ברילואן הוא תא יחידה בסריג ההופכי של מוצק גבישי.
אזור ברילואן הראשון הוא הנפח הסגור שמתקבל על ידי לקיחת משטחים במרחק שווה מנקודת סריג אחת לכל שכניה הקרובים. אזור ברילואן הראשון הוא תא ויגנר-זייץ של הסריג ההופכי.
אזור ברילואן השני הוא הנפח הסגור שמתקבל על ידי לקחית משטחים במרחק שווה מנקודת סריג אחת לכל שכניה השניים.
הגדרה נוספת לאזור ברילואן הראשון היא קבוצת הנקודות במרחב k (המרחב ההופכי) שאפשר להגיע אליהם בלי לחצות מישור בראג.
אזור ברילאון קרוי על שמו של לאון ברילואן.
ערך זה הוא קצרמרבנושא פיזיקה. אתם מוזמנים לתרום לוויקיפדיה ו.
אדמונד שרייבר

| --- | --- |

 לידה:  30 באפריל 1890 האימפריה הבריטית בריטניה
 פטירה:  8 באוקטובר 1972 (בגיל 82) האימפריה הבריטית בריטניה
 מדינה:  הממלכה המאוחדת, הממלכה המאוחדת של בריטניה הגדולה ואירלנד 
 השכלה:  קולג' ולינגטון 
 השתייכות:  הצבא הבריטי הצבא הבריטי
 תקופת הפעילות:  1909–1947 (כ־38 שנים)
 דרגה:   לוטננט גנרל
 תפקידים בשירות
 מפקד הדיוויזיה ה-61   מפקד הדיוויזיה ה-45   מפקד הדיוויזיה ה-4   מפקד הקורפוס ה-5   מפקד הארמייה הראשונה   מפקד הפיקוד המערבי   מפקד הפיקוד הדרום-מזרחי   מושל מלטה
 פעולות ומבצעים
 מלחמת העולם הראשונה   מלחמת העולם השנייה
 עיטורים
 אביר מפקד של מסדר האמבט   אות השירות המצוין   אביר מסדר ג'ון הקדוש
 
סר אדמונד צ'ארלס אקטון שרייבר (באנגלית: Sir Edmund Charles Acton Schreiber; 30 באפריל 1890 – 8 באוקטובר 1972) היה גנרל בצבא בריטניה, אשר פיקד על הארמייה הראשונה במהלך מלחמת העולם השנייה, והיה לאחר מכן מושל מלטה.
ביוגרפיה > תחילת דרכו

שרייבר נולד ב-30 באפריל 1890, לבריגדיר אקטון ל. שרייבר. בשנת 1909 התגייס שרייבר לצבא בריטניה, והצטרף לרגימנט הארטילריה המלכותי. במהלך מלחמת העולם הראשונה לחם שרייבר כחלק מחיל המשלוח הבריטי, ואף קיבל את אות השירות המצוין.
לאחר המלחמה מילא שרייבר תפקידי פיקוד ומטה, ובשנת 1930 הועלה לדרגת בריגדיר ומונה למפקד יחידות הארטילריה בפיקוד הדרומי.
ביוגרפיה > מלחמת העולם השנייה

עם פרוץ מלחמת העולם השנייה נשלח שרייבר לצרפת, שם לחם כחלק מחיל המשלוח הבריטי. בשנת 1940 מונה שרייבר למפקד הדיוויזיה ה-61, ולאחר מכן למפקד הדיוויזיה ה-45. בהמשך מונה שרייבר למפקד הדיוויזיה ה-4, ובשנת 1941 מונה למפקד הקורפוס ה-5. בשנת 1942 מונה שרייבר למפקד הארמייה הראשונה שהייתה אמורה להשתתף במבצע לפיד, אולם נאלץ לפרוש מתפקידו בעקבות בעיה בכליות. בהמשך השנה מונה שרייבר למפקד הפיקוד המערבי, ולאחר מכן למפקד הפיקוד הדרום-מזרחי. בשנת 1944 מונה שרייבר למושל מלטה, ובשנת 1947 פרש מהצבא.
ביוגרפיה > אחריתו

בשנת 1948 מונה שרייבר ללורד הסגן של מחוז דבון, ובשנת 1960 מונה לנשיא ההתאחדות הישנה של הבזויים.
ב-8 באוקטובר 1972 מת שרייבר, והשאיר אחריו 2 בנות.
אדמונד קמפר

| --- | --- |

 לידה:  18 בדצמבר 1948 (בן 75) ברבנק, ארצות הברית 
 שם לידה:  Edmund Emil Kemper 
 מדינה:  ארצות הברית 
 השכלה:  Cabrillo College 
 תקופת הפעילות:  1972 – 21 באפריל 1973 
 מעסיק:  מחלקת התחבורה של קליפורניה 
 
אדמונד אמיל קמפר השלישי (באנגלית: Edmund Emil Kemper III; נולד ב-18 בדצמבר 1948) הוא רוצח סדרתי ונקרופיל אמריקאי.
ביוגרפיה

קמפר נולד בברבנק, קליפורניה, ב-18 בדצמבר 1948, לאם חד הורית שנהגה להתעלל בו. באוגוסט 1964, בגיל 15, רצח את סבו וסבתו. הפסיכיאטר בבית הסוהר איבחן את קמפר כסובל מסכיזופרניה, וקמפר אושפז למשך שש שנים, במחלקה פסיכיאטרית לאסירים, בבית חולים מקומי.
עם שחרורו בגיל 21, ניסה קמפר להירשם למכללה ולהתקבל לשורות המשטרה. ניסיונות אלו עלו בתוהו.
בין החודשים מאי 1972 עד אפריל 1973 רצח קמפר שמונה נשים, רובן צעירות, אשר לרוב היה תופס בטרמפים, מסיע אותן לנקודה מרוחקת, יורה בהן ולאחר הרצח היה מקיים יחסי מין עם הגופות. הקורבן האחרון שלו הייתה אמו, קלרנל סרטנדברג, אותה רצח במהלך שנתהּ.
קמפר הסגיר עצמו למשטרה. במהלך משפטו, קבע חבר המושבעים כי קמפר שפוי, והורשע בשמונה מקרים של גרימת מוות בכוונה תחילה (כאשר על רצח שני קורבנותיו הראשונים הורשע כתשע שנים לפני כן). התביעה במשפטו ביקשה להטיל עליו עונש מוות, אך מאחר שעונש המוות הושעה באותה עת במדינת קליפורניה, נידון קמפר למאסר עולם בלבד.
עם תחילת ריצוי מאסרו בסוף שנת 1973, אושפז קמפר במחלקה הפסיכיאטרית בבית החולים אטסקדרו ביחד עם הרברט מולין וצ'ארלס מנסון. קמפר תיעב את מולין, ותיאר אותו כ"רוצח קר דם" ש"רוצח את כל מי שנקרה בדרכו ללא סיבה טובה". כיום הוא כלוא באגף הכללי במתקן הכליאה רפואי בקליפורניה.
קמפר ידוע בממדי גופו העצומים: גובהו הוא 2.06 מטרים ומשקלו כ-113 קילוגרמים. מנת המשכל שלו גבוהה משמעותית מהממוצע, ועומדת על כ-145.
בשנת 2017 הגיש קמפר בקשה לחנינה, אך זו נדחתה.
דמותו של קמפר הופיעה בסדרה "מיינד האנטר", אשר שודרה באוקטובר 2017 ברשת נטפליקס. את דמותו גילם השחקן קמרון בריטון.
ראו גם

המרטש מאטלנטה
המפלצת מפירנצה
הערות שוליים

↑  Kemper's High IQ, Edmund Kemper Stories, ‏2019-05-09 (באנגלית אמריקאית)
| --- | --- |
בקרת זהויות :  BnF: cb13337344v (data)  MusicBrainz: ac08b552-f62e-49de-a7b9-91f1eca73d23  VIAF: 316438495   WorldCat (עם VIAF): 316438495
איגל רקורדס

| --- | --- |

 נתונים כלליים
 סוג:  חברת תקליטים
 תקופת הפעילות:  אפריל 1997 – הווה (כ־27 שנים) 
 חברת אם:  איגל רוק אנטרטיינמנט (יוניברסל מיוזיק גרופ)
 מיקום המטה:  לונדון 
 מוצרים עיקריים:  תקליטים • תקליטורים
 
איגל רקורדס (באנגלית: Eagle Records) היא חברת תקליטים בריטית, חטיבה של איגל רוק אנטרטיינמנט ובעצמה חברת בת של יוניברסל מיוזיק גרופ.
בממלכה המאוחדת מנהלת חברת התקליטים היא לינדזי בראון, לשעבר מנהלת ואן היילן, בעוד שבארצות הברית עומד בראשה מייק קרדן.
אמנים

להלן חלק מהאמנים החתומים או שהיו חתומים בחברת התקליטים:
| 0 | 1 | 2 | 3 |
| --- | --- | --- | --- |
|  גרי מור  אסיה  דיפ פרפל  אמרסון, לייק ופאלמר  הארט (בממלכה המאוחדת)  ג'ון לי הוקר |  ג'ון מאייל  ג'ת'רו טאל  טוטו  יס  הרולינג סטונז  קווין |  The Who  סלאש  אליס קופר  ניק קרשו  רוברט פאלמר  הפריטנדרס |  סימפל מיינדס  סטיקס  סטטוס קוו  אוריה היפ  בארי וייט  גארי ניומן |
הערות שוליים

1 2  Ed Christman, Universal Music Group Buys Eagle Rock Entertainment, Billboard, ‏2014-04-08 (באנגלית אמריקאית)
| --- | --- |
בקרת זהויות :  BnF: cb14043543x (data)  MusicBrainz: 07cb403f-8a70-4eb1-ae15-9d6501fe2a13
אז'ן גוסנס הבן

| --- | --- |

אז'ן גוסנס הבן עם גרנוויל באנטוק
 לידה:  28 בינואר 1867 בורדו, צרפת 
 פטירה:  31 ביולי 1958 (בגיל 91) לונדון, הממלכה המאוחדת 
 מוקד פעילות:  צרפת 
 מקום לימודים:  האקדמיה המלכותית למוזיקה 
 שפה מועדפת:  צרפתית 
 כלי נגינה:  כינור 
 צאצאים:  יוג'ין גוסנס, Marie Goossens, סידוני גוסנס, לאון גוסנס, Adolphe Goossens 
 
אז'ן גוסנס (בצרפתית: Eugène Goossens, ‏ 28 בינואר 1867 - 31 ביולי 1958) היה מנצח וכנר צרפתי. הוא נולד בבורדו ולמד בברוז' ובקונסרבטואר של בריסל. בשנת 1873 נסע עם אביו, אז'ן גוסנס האב לאנגליה. שנים אחדות עבד בלהקת האופרה של קארל רוזה ככנר, פסנתרן חזרות ועוזר למנצח, בהדרכת אביו, ואחר, בשנת 1891, נכנס ללמוד בקולג' המלכותי למוזיקה בלונדון.
אחרי שניצח על להקות אופרה אחרות חזר גוסנס אל להקת קארל רוזה וכיהן שם עד 1915 כמנצח ראשי. הוא ניצח על חלק מעונת האופרה של סר תומאס ביצ'ם בתיאטרון הוד מלכותו ב-1917. ב-1926 הצטרף ללהקת האופרה הבריטית הלאומית כמנצח.
גוסנס נשא לאישה זמרת מלהקת קארל רוזה, אני קוק, שהייתה בתו של זמר הבס הנודע, ט. איינסלי קוק. ילדיהם, מוזיקאים כולם, היו המלחין והמנצח סר יוג'ין גוסנס, הנבלניות מארי גוסנס (1894 - 1991) וסידוני גוסנס, אדולף גוסנס (1896 - 1916), המנגן בקרן יער והאבובן לאון גוסנס.
הערות שוליים

↑  הערך "אז'ן גוסנס" במילון גרוב למוזיקה ומוזיקאים אונליין
↑  גרוב
| --- | --- |
בקרת זהויות :  GND: 140271562  ICCU: BVEV095236  ISNI: 0000 0000 7378 170X  LCCN: n92044071  MusicBrainz: 6e167c3c-f639-4827-8c0f-6d262cb5bcc6  NTA: 104114037  VIAF: 26256363   WorldCat (עם VIAF): 26256363
אולהאננסה

ספורטינג קלוב אולהאננסה (בפורטוגזית: Sporting Clube Olhanense) הוא מועדון כדורגל פורטוגלי מהעיר אולהו שנמצא במחוז אלגארבה.
היסטוריה

הישג השיא של המועדון היה בעונת 1923/24 כאשר הקבוצה זכתה באליפות פורטוגל ששוחקה באותה תקופה במתכונת פלייאוף. בעונת 1945/46 סיים המועדון במקום הרביעי בליגה, מיקום השיא של המועדון.
בשנת 1974/75 ירד המועדון ליגה ורק בשנת 2009, לאחר 34 שנים, הצליח להעפיל חזרה לליגה הבכירה. בסיום עונת 2013/2014 ירד המועדון לליגה הפורטוגלית השנייה לאחר שסיים במקום האחרון בליגה. בסיום עונת 2016/2017 ירד המועדון אל הליגה הפורטוגלית השלישית.
תארים

אליפות פורטוגל לשעבר : (1 )
זוכה: 1923/24
איגלו

איגלו
תרשים צד של איגלו. 
1 = אזור המגורים. 
2 = מסדרון כניסה ואחסון. 
 3 = חלון. 
4 = פתח אוורור.
איגלו (באינוקטיטוט: ᐃᒡᓗ, "בית" או "בית שלג") הוא מחסה הבנוי בדרך כלל בצורת כיפה, העשוי מלבני שלג ומטרתו לתת מחסה זמני לציידים האינואיטים מפני החורף או לשמש כבית קבוע.
איגלו היא מילה בשפת האינוקטיטוט שפירושה "בית". נהוג לכנות בשם זה את הבתים בהם מבלים האינואיטים את החורף, לאחר שבעונת הקיץ התגוררו באוהלים העשויים עורות. האיגלו שימש בעיקר בשטחי קנדה וגרינלנד. אינואיטים אחרים השתמשו בשלג לבידוד בבתים שנבנו מחומרים אחרים. בעבר היו משתתפים בבניית בתי הקרח לקראת החורף כל אנשי הכפר, אך כיום מעטים האינואיטים הגרים בבתים אלה. האיגלו בנוי מלבני קרח וצורתו עגולה. בראשו כיפה ובפתחו מצויה שכבת קרח דקה, המאפשרת כניסת אור. המיטות באיגלו עשויות מגושי קרח, שכוסו בפרוות ועורות. מדפי קרח המותקנים בקירות, משמשים לאחסון כלי בישול, כלי נשק, כלי עבודה ומנורות.
בניית איגלו

השלג המשמש לבניית האיגלו צריך להיות חזק מספיק להיחתך בצורה של לבנים. שלג מתאים למטרה זו הוא שלג שנערם על ידי הרוח, ונדחס.
האיגלו נבנה על ידי חפירת בור בשלג ובניית הלבנים שמוציאים מן הבור סביבו.
לעיתים נבנית מנהרת כניסה אל האיגלו במטרה למנוע אובדן חום וכניסת רוח כאשר דלת האיגלו פתוחה.
בשל היות השלג חומר מבודד, הטמפרטורות בתוך האיגלו גבוהות במידה ניכרת מהסביבה החיצונית.
אם קירותיו הפנימיים של האיגלו מכוסים בעורות של בעלי חיים, הטמפרטורה בתוך האיגלו יכולה לעלות מ-2°C ל-10-20°C.
מבחינה ארכיטקטונית האיגלו הוא ייחודי בכך שניתן לבנות את כיפתו מלבנים נפרדות מבלי לבנות פיגומים או מבנה תומך.
ראו גם

אינואיטים
מצודת שלג
קוינזי
קטנואיד
אז'ן איזאיי

| --- | --- |

 לידה:  16 ביולי 1858 לייז', בלגיה 
 פטירה:  12 במאי 1931 (בגיל 72) בריסל, בלגיה 
 מקום קבורה:  בית הקברות באיקסל (בריסל) 
 מוקד פעילות:  בלגיה 
 מקום לימודים:  הקונסרבטוריון המלכותי של ליאז', הקונסרבטוריון המלכותי של בריסל 
 שפה מועדפת:  צרפתית 
 כלי נגינה:  כינור 
 פרסים והוקרה:  מדליית הזהב של החברה הפילהרמונית המלכותית (1901) 
 
אז'ן איזאיי (צרפתית: Eugène Ysaÿe;‏ 16 ביולי 1858 - 12 במאי 1931) היה כנר ומלחין בלגי.
אדוארד גנז

| --- | --- |

 לידה:  22 במרץ 1797 ברלין
 פטירה:  5 במאי 1839 (בגיל 42) ברלין
 מקום קבורה:  בית הקברות דורותיאנשטאדט 
 מקום לימודים:  אוניברסיטת הומבולדט של ברלין, אוניברסיטת היידלברג
 מוסדות:  אוניברסיטת הומבולדט של ברלין
 תחומי עניין:  פילוסופיה של המשפט, heritance and succession law, תורת המשפט, המשפט הרומי 
 עיסוק:  משפטן, מרצה באוניברסיטה, פילוסוף, היסטוריון 
 הושפע מ:  הגל
 השפיע על:  היינריך היינה, קרל מרקס
 מדינה:  גרמניה
 
אדוארד גנז (Eduard Gans‏; 22 במרץ 1797 – 5 במאי 1839) היה פילוסוף ומשפטן גרמני, יהודי מומר.
ביוגרפיה

נולד בברלין למשפחה יהודית אמידה. הוא למד משפטים תחילה באוניברסיטת הומבולדט של ברלין, בגטינגן, ולבסוף באוניברסיטת היידלברג. שם השתתף בהרצאות של הגל. גנז הפך להיות חסיד אדוק של רעיונותיו של הגל, ולימים היה גם מעורכי כתביו. ב-1820, לאחר קבלת תואר דוקטור, חזר לברלין כמרצה. בשנת 1825 המיר את דתו לנצרות והצטרף לכנסייה האוונגלית בפרוסיה, לשם קבלת המשרה האוניברסיטאית. שנה לאחר מכן התמנה למרצה שאינו מן המנין, ובשנת 1828 היה למרצה מן המנין. בשנת 1831, עם מותו של הגל, עמד גנז בראשות הקתדרה שבה עמד הגל. הוא לימד היסטוריה, משפטים ופילוסופיה, והרצאותיו משכו קהל רב. בין תלמידיו ניתן למנות את קרל מרקס.
כתב מספר ספרים. יצירתו הגדולה היא Erbrecht in weltgeschichtlicher Entwicklung ("משפט הירושה בהתפתחותו בדברי ימי העולם") נעשתה אחת מיסודות תורת המשפט המשווה. ספרו תורגם בחלקו לצרפתית, אנגלית ואיטלקית.
גנז נפטר בגיל 41. תורתו המשפטית לא נחשבה בעבר והיא נראתה כמקשרת בין הגל למרקס, אולם כיום יש התעניינות חדשה בתורתו, הרואה בו פרגמטי ליברלי, שהקדים את זמנו בחתירה לשלום כלל אירופי.
יחסו ליהדות

בצעירותו גילה גנז, עניין רב ביהדות ובשאלת היהודים. יחד עם היינריך היינה, יום-טוב ליפמן צונץ, יצחק מרדכי יוסט ואחרים, יסד את האגודה לתרבות ולמדע של היהודים. חברי האגודה שאפו לתיקון של היהדות והתאמתה לרוח הזמן על ידי חינוך למלאכה ולהשכלה. בהקשר זה ידועה הכרזתו של גאנז, ולפיה גם בעידן האמנצפציה תמשיך היהדות להתקיים, אך עתה איננה עוד ערוץ תרבותי ואנושי עצמאי, אלא רק כ"זרם מעמקים" המשוקע לגמרי בתוך אוקיינוס התרבות והחברה הכללית. גנז כתב בכתב העת של האגודה והרצה במוסד המדעי שלה, אולם אכזבתו ממאמצי האגודה, ובראותו שאין לו אפשרות להשיג משרת מרצה ללא התנצרות, הוא התנצר.
חברו היינריך היינה, הביע אכזבה גלויה ממעשהו זה. בשיר שכתב היינה, ונתגלה רק אחרי מותו הוא כותב:
אל הצלב אתה זחלתָ (Und du bist zu Kreuz gekrochen)
אל הצלב שכה ביזיתָ (Zu dem Kreuz, das du verachtest)
שלרמוס אותו ברגל (Das du noch vor wenig Wochen)
תמול־שלשום כל כך רציתָ... (In den Staub zu treten dachtest!)
רק אתמול גיבור הייתָ (Gestern noch ein Held gewesen)
והיום – כבר בן־בליעל (Ist man heute schon ein Schurke).
כמו רבים בדור הראשון שלאחר ההשכלה, היינה עצמו התנצר חודשים ספורים אחר כך.
ביבליוגרפיה > בעריכתו

הגל, גאורג וילהלם פרידריך, קווי יסוד לפילוסופיה של המשפט, 1821 (תרגום: גדי גולדברג, הוצאת שלם, 2011.
ביבליוגרפיה > בגרמנית

Halbjähriger Bericht, im Verein für Cultur und Wissenschaft der Juden (am 28. April 1822) abgestattet von E. Gans. M. Hahn, Hamburg 1822 Digitalisat.
Das Erbrecht in weltgeschichtlicher Entwicklung. Eine Abhandlung der Universalrechtsgeschichte .
Band 1: Das römische Erbrecht in seiner Stellung zu vor- und nachrömischem,  Mauersche Buchhandlung, Berlin 1824
Band 2: Das römische Erbrecht in seiner Stellung zu vor- und nachrömischem, Mauersche Buchhandlung, Berlin 1825
Band 3: Das Erbrecht des Mittelalters, J. B. Cotta’schen Buchhandlung, Stuttgart und Tübingen, 1829
Band 4: Das Erbrecht des Mittelalters, Zweyter Teil, J. B. Cotta’schen Buchhandlung, Stuttgart und Tübingen, 1835
System des römischen Civilrechts im Grundrisse. Ferdinand Dümmler, Berlin 1827 Digitalisat.
Beiträge zur Revision der preußischen Gesetzgebung. Duncker und Humblot, Berlin 1832 Digitalisat.
Vorlesungen über die Geschichte der letzten fünfzig Jahre .
Historisches Taschenbuch 4 (1833), S. 283–326.
Historisches Taschenbuch 5 (1834), S. 409–453.
Rückblicke auf Personen und Zustände. Veit und Comp., Berlin 1836 Digitalisat.
Ueber die Grundlage des Besitzes. Eine Duplik. Veit und Comp., Berlin 1839 Digitalisat.
Philosophische Schriften. Hrsg. und eingeleitet von Horst Schröder, Auvermann, Glashütten/Taunus 1971.
Naturrecht und Universalrechtsgeschichte. Vorlesungen nach G. W. F. Hegel. Herausgegeben und eingeleitet von Johann Braun, Mohr Siebeck, Tübingen 2005.
Briefe und Dokumente. Hrsg. und eingeleitet von Johann Braun, Mohr Siebeck, Tübingen 2011, [[:de:Spezial:ISBN-Suche/9783161507793|ISBN 978-3-16-150779-3]].
הערות שוליים

↑  כשחסן אמר: במקום שבו שורפים ספרים ישרפו בני אדם , שלמה אבינרי, הארץ. למקור: היינה, Einem Abtrünnigen.
↑  הספר מלווה בהערות הבהרות ותוספות רבות משל אדוארד גנז
| --- | --- |
בקרת זהויות :  NLI: 987007261561305171  PLWABN: 9810608641205606  BIBSYS: 2038574  BNE: XX1103706  BnF: cb11904054r (data)  CiNii: DA01059337  GND: 118689479  ISNI: 0000 0001 0890 9436  LCCN: n89644296  LNB: 000247133  NDL: 00551167  NKC: mub20181014734  NLG: 158624  NTA: 070489181  RERO: 02-A003278168  SNAC: w6jz3pcs  SUDOC: 026880776  VcBA: 495/90798  VIAF: 41840440   WorldCat (עם VIAF): 41840440